مخدوم دائود جہانیاںؒ

برصغیر وچ اسلامی حکومت دا قیام ملتان وچ ای تھیا جڈݨ محمد بن قاسم نے ملتان فتح کیتا۔ ایندے بعد عرب اقوام تے خاندان صدیاں تئیں اتھا ںحکمران ریہے۔ ایں طرح اولیاء کرام دی وی آمد پہلے پہلے اتھائیں تھئی۔ شیخ بہاء الدین زکریا جنہاں نے بغداد ونڄ کے سید شہاب الدین سہروردی نال خرقہ خلافت حاصل کیتا نے ملتان کوں اپݨا مسکن بݨایا تے دین اسلام دی تبلیغ تے علم دی اشاعت دا سلسلہ جاری کیتا انہاں دے بعد انہاں دے پتر سید صدر الدین عارف تے انہاں دے پوترے ابوفتح شیخ رکن الدین نے ایں سلسلے کوں اڳوں تے ودھایا۔اوچ وی اولیاء مشائخ دی سرزمین رہی ہے تے ملتان تے اوچ دے اولیاء صوفیا دا آپت دا گہرا سلسلہ ارادت رہے۔ سید جلال الدین سرخ تے شیخ بہاء الدین زکریا دا ٻہوں گہرا تعلق ہئی۔ تحفتہ الکرام دے مصنف میر شیر علی قانع ٹھٹھوی لکھدن جو شیخ بہاء الدین شیخ فرید الدین ‘ سید عثمان مروندی (قلندر شہباز) تے سید جلال سرخ چار یار اکھویندے ہن۔ سید جلال الدین سرخ بخاری دے پوترے تے سید کبیر دے پتر سید جلال الدین جہانیاں جہانگشت 607ھ 1308ء وچ اوچ وچ پیدا تھئے ۔ آپ نے تمام روئے زمین دی سیر کیتی ہئی۔ (بحوالہ حدیقتہ الاولیائ۔ مفتی غلام سرور لاہور ص 156) ایں طرح مصنف سیر الاولیا ء مولانا جمالی صفحہ 226 تے رقم طراز ہن جو مخدوم جہانیاں نے دنیا دی ہر سمت وچ سفر کیتا تے ایں حقیر(جمالی) نے وی مکہ معظمہ‘ مدینہ منورہ‘ بیت المقدس‘ بغداد تے ٻہوں سارے ݙوجھے مقاماں تے انہاں دے متبرک حجرے ہن تے اتھاں نماز دوگانہ ادا کیتی ہے۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء